Predkladacia  správa
k návrhu ústavného zákona, ktorým sa mení a dopĺňa ústavný zákon č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov

Podnet na vypracovanie návrhu zákona
Ministerstvo zdravotníctva Slovenskej republiky predkladá návrh ústavného zákona mimo Plánu legislatívnych úloh Ministerstva zdravotníctva Slovenskej republiky na rok 2005.  

Vyjadrenie účelu, odôvodnenie potreby  a obsah návrhu zákona
Chrípkové pandémie a všeobecne pandémie, ako aj veľké epidémie môžu zapríčiniť vážny sociálny  a ekonomický dopad pre Slovenskú republiku. Ohrozujú zásobovanie obyvateľstva základnými životnými zložkami a chod národného hospodárstva.
     	Pre tieto situácie je preto nevyhnutné mať pripravené opatrenia a právne nástroje, ktorými sa zabezpečí eliminovanie negatívnych dôsledkov ako je rozpad trhového systému zásobovania obyvateľstva životne dôležitými tovarmi a výrobkami, eliminovanie havárií najmä v jadrových elektrárňach, rozvodniach plynu, tepla elektrickej energie, v chemických zariadeniach, v celom systéme dopravy v dôsledku ochorení resp. nenávratných strát odborníkov – pracovníkov.
     	Ďalšia zmena sa navrhuje z dôvodu nevyhnutného doplnenia povinnosti uložiť pracovnú povinnosť pre potreby výkonu zdravotnej starostlivosti v čase vyhláseného vojnového stavu tak, ako  je to stanovené aj v čase vypovedania vojny, vyhlásenia výnimočného stavu a núdzového stavu.

Dopad na štátny rozpočet
Návrh ústavného zákona nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh ústavného zákona bol predložený na medzirezortné pripomienkové konanie spolu 38 subjektom v dňoch od 14. novembra 2005 do 23. novembra 2005 v skrátenej lehote. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu zákona
Nie je dôvod nesprístupňovania návrhu ústavného zákona.